[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.2.2006

COM(2006) 53 τελικό

2003/0300 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου περί της πρότασης για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της ενεργειακής απόδοσης κατά την τελική χρήση και των ενεργειακών υπηρεσιών (και περί κατάργησης της οδηγίας 93/76/ΕΟΚ του Συμβουλίου) (COM (2003) 739 τελικό, C6-0298/2005-2003/0300 (COD)

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0300 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου περί της πρότασης για

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της ενεργειακής απόδοσης κατά την τελική χρήση και των ενεργειακών υπηρεσιών (και περί κατάργησης της οδηγίας 93/76/ΕΟΚ του Συμβουλίου) (COM (2003) 739 τελικό, C6-0298/2005-2003/0300 (COD)

1. Εισαγωγή

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της επί των τροπολογιών που πρότεινε το Κοινοβούλιο.

2. Ιστορικό

α) Ημερομηνία της απόφασης της Επιτροπής: 10.12.2003.

β) Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο: 11.12.2003.

γ) Ημερομηνία της γνωμοδότησης της Επιτροπής των Περιφερειών: 17.6.2004.

δ) Ημερομηνία της γνωμοδότησης της Ευρωπαϊκής Οικονομικής και Κοινωνικής Επιτροπής: 28.10.2004.

ε) Ημερομηνία της γνωμοδότησης του Ευρωπαϊκού Κοινοβουλίου σε πρώτη ανάγνωση: 07.6.2005.

στ) Ημερομηνία της πολιτικής συμφωνίας στο Συμβούλιο: 28.6.2005.

ζ) Ημερομηνία έκδοσης της κοινής θέσης: 23.9.2005.

η) Ημερομηνία της γνωμοδότησης σε δεύτερη ανάγνωση 13.12.2005.

3. Αντικείμενο της πρότασης

Στόχος της πρότασης είναι η προώθηση της ενεργειακής απόδοσης και των ενεργειακών υπηρεσιών και η ανάπτυξη των σχετικών αγορών μέσω των οποίων θα ενισχυθεί η προστασία του περιβάλλοντος καθώς και η ασφάλεια του ενεργειακού εφοδιασμού.

Η πρόταση έχει καταρτιστεί έτσι ώστε να συμβάλλει στην κατάργηση των πληροφοριακών, οικονομικών, θεσμικών και άλλων φραγμών που εμποδίζουν την αποδέσμευση του σημαντικού δυναμικού στον τομέα της εξοικονόμησης ενέργειας που υπάρχει σε όλα τα κράτη μέλη. Αυτό το επιτυγχάνει με τον καθορισμό απαιτήσεων στους εξής τομείς: καλύτερη πληροφόρηση· καλύτερα προσόντα και διαπίστευση των οργανισμών παροχής ενεργειακών υπηρεσιών και ενεργειακής απόδοσης· προώθηση χρηματοδοτικών μέσων για την εξοικονόμηση ενέργειας· βελτιωμένοι τιμολογιακοί μηχανισμοί· καλύτεροι χρηματοδοτικοί μηχανισμοί· βελτιωμένοι ενεργειακοί έλεγχοι· και βελτιωμένη μέτρηση και κατάρτιση λογαριασμών. Για να εξασφαλιστεί η πληρέστερη δυνατή εφαρμογή της οδηγίας καθορίζονται επίσης ένας ομοιόμορφος ετήσιος στόχος εξοικονόμησης ενέργειας, καθώς και η υποχρέωση του δημόσιου τομέα να εξοικονομεί ενέργεια. Επιπλέον απαιτείται από τους προμηθευτές λιανικής και τις εταιρείες διανομής ενέργειας να προσφέρουν στους πελάτες τους ενεργειακές υπηρεσίες καθώς και βελτιώσεις της ενεργειακής απόδοσης. Για να μετρηθούν και να γνωστοποιηθούν όλες αυτές οι βελτιώσεις της ενεργειακής απόδοσης, η οδηγία προβλέπει επίσης ομοιόμορφη μεθοδολογία μέτρησης και περιλαμβάνει απαιτήσεις υποβολής εκθέσεων από τα κράτη μέλη.

4. Γνώμη της Επιτροπής επι των τροπολογιων του Ευρωπαϊκού Κοινοβουλίου

4.1. Τροπολογίες που έγιναν δεκτές από την Επιτροπή

Η Επιτροπή μπορεί να αποδεχθεί πλήρως και τις 49 τροπολογίες του Ευρωπαϊκού Κοινοβουλίου. Οι τροπολογίες αυτές είναι αποτέλεσμα συμφωνίας συμβιβασμού που επιτεύχθηκε ανάμεσα στο Ευρωπαϊκό Κοινοβούλιο, το Συμβούλιο και την Επιτροπή κατά τη δεύτερη ανάγνωση. Οι τροπολογίες συνάδουν με τους στόχους της πρότασης της Επιτροπής και επιτυγχάνουν την εισαγωγή υποχρεωτικών στοιχείων τα οποία αντισταθμίζουν την απουσία δεσμευτικού στόχου εξοικονόμησης ενέργειας και ξεχωριστού στόχου για τον δημόσιο τομέα[1]. Η επίτευξη της συμφωνίας συμβιβασμού έγινε δυνατή με την εισαγωγή – μέσω της τροπολογίας 73 (επί του άρθρου 4 παράγραφος 2) και της τροπολογίας 84 (επί του άρθρου 14 παράγραφος 2) – των εθνικών σχεδίων ενεργειακής απόδοσης και των συναφών απαιτήσεων για την υποχρεωτική υποβολή εκθέσεων. Επιπλέον, η εισαγωγή – μέσω της τροπολογίας 75 (επί του άρθρου 5 παράγραφος 1 εδάφιο 2) – των υποχρεωτικών απαιτήσεων για τον δημόσιο τομέα κατέστησε την πρόταση συμφωνίας συμβιβασμού πιο αποδεκτή για την Επιτροπή.

Οι τροπολογίες της κοινής θέσης αφορούν κυρίως τα εξής:

- Νέες αιτιολογικές σκέψεις για να αποσαφηνιστούν ορισμένοι όροι που περιλαμβάνονται στο διατακτικό, ιδίως στα άρθρα 4, 5 και 6 στα οποία καθορίζονται αντίστοιχα οι στόχοι εξοικονόμησης, οι υποχρεώσεις του δημόσιου τομέα και οι υποχρεώσεις των προμηθευτών λιανικής και των εταιρειών διανομής ενέργειας.

- Τους ορισμούς (άρθρο 3) που επεκτείνουν το πεδίο εφαρμογής της οδηγίας, αν και μόνο περιθωριακά.

- Την καθιέρωση ενδιάμεσου στόχου εξοικονόμησης για το τρίτο έτος εφαρμογής της οδηγίας, που πρέπει να αναφερθεί στο πρώτο πρόγραμμα δράσης ενεργειακής απόδοσης μέχρι τις 30 Ιουνίου 2007, μαζί με ανασκόπηση της στρατηγικής του κράτους μέλους σχετικά με την επίτευξη του ενδιάμεσου και των γενικών στόχων εξοικονόμησης (άρθρο 4 παράγραφος 2).

- Τις συστηματικές και αυστηρές απαιτήσεις υποβολής εκθέσεων από τα κράτη μέλη και από την Επιτροπή (άρθρο 14) συμπεριλαμβανομένης και της δραστηριότητας του δημόσιου τομέα (αιτιολογική σκέψη 10 β).

- Την καθιέρωση του συστήματος μέτρησης της βελτίωσης της ενεργειακής απόδοσης (άρθρο 15 και παραρτήματα I, III και IV).

- Την εισαγωγή ενδεικτικού καταλόγου αγορών και επιμέρους αγορών εξοικονόμησης ενέργειας για τις οποίες μπορούν να καθιερωθούν μέθοδοι συγκριτικής αξιολόγησης (παράρτημα IVα).

- Την πρόβλεψη υποχρεώσεων του δημόσιου τομέα σχετικά με την αποδοτική από πλευράς ενέργειας προμήθεια, μίσθωση, αντικατάσταση και ανακαίνιση κτιρίων (παράρτημα V).

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της ως ανωτέρω.

[1] Υπενθυμίζεται ότι η Επιτροπή απέρριψε την κοινή θέση επειδή δεν περιελάμβανε υποχρεωτικούς στόχους εξοικονόμησης ενέργειας ούτε ξεχωριστό στόχο εξοικονόμησης για τον δημόσιο τομέα.